Az első világháború kitörésekor (Új-Zéland 1914. augusztus 5-én lépett be a háborúba Nagy-Britannia oldalán) Alexander Godley vezérőrnagy, az új-zélandi expedíciós erő főparancsnoka felajánlotta Russell-nek a "New Zealand Mounted Rifles Brigade" dandár parancsnoki tisztét. Russel elfogadta a megbízást és alakulatát előbb Egyiptomba szállították, ahol rövid kiképzés után 1915. május 12-én bevetették őket a gallipoli csatában. Az eredetileg lovas alakulat lovai Egyiptomban maradtak és a dandár lényegében lövészalakulatként harcolt az ausztrál és új-zélandi hadtest (ANZAC) által elfoglalt frontszakasz északi részén. A Russell harcálláspontjának helyet adó magaslatot a szövetségesek "Russell’s Top" néven emlegették. Alakulata részt vett a Chunuk Bair és Hill 60 magaslatokért vívott harcokban, majd Russellt előléptették vezérőrnaggyá és kinevezték az "New Zealand and Australian Division" hadosztály parancsnokává.